OBH 4693/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin
Az eljárás megindulása

A panaszos azért fordult segítségért az állampolgári jogok országgyűlési biztosa általános helyetteséhez, mert fiát a Megyei Egészségbiztosítási Pénztár járulék tartozás és késedelmi pótlék megfizetésére kötelezte. Ezt az eljárást sérelmesnek tartja, mert fia a vállalkozást nem gyakorolta, ugyanis a vállalkozói igazolvány kiváltásával egyidőben kapta meg a behívót katonai szolgálatra. A Megyei Társadalombiztosítási Igazgatósághoz írt levelében kérte fentiekre tekintettel a vállalkozás szüneteltetésének engedélyezését. 1995. januárban végrehajtási eljárást foganatosítottak vele szemben.

Érintett alkotmányos jogok

Szociális biztonsághoz való jog [Alk. 70/E. § (1-2) bek.]

Alkalmazott jogszabályok

A társadalombiztosításról szóló 1975. évi II. tv. (T.)

Megállapított tényállás

A panaszos fia 1991. augusztus 1-től 1992. november 9-ig főfoglalkozású egyéni vállalkozó volt. A T. 103/D. § (9) bek. a.) pontja alapján az egyéni vállalkozó a vállalkozói igazolvány átvételének napjától, annak visszaadásáig köteles járulékot fizetni. A panaszos járulék tartozásáról több esetben értesítést kapott, a Megyei Egészségbiztosítási Pénztárral 1995. január 12-én megállapodást kötött arra, hogy tőketartozását 10 hónap alatt késedelmi pótlék mentesen befizeti, a megállapodást azonban nem tartotta be, nem a megállapodásnak megfelelő összeget teljesítette.

A panaszos fia ügyében 1997. július 8-án járt el személyesen a Megyei Egészségbiztosítási Pénztárnál, ahol közölte, hogy fia katonai szolgálatot nem teljesített, majd 29.100 Ft megfizetésére - a késedelmi pótlék méltányosságból történő elengedése mellett - 5 havi részletfizetési megállapodást kötött. A Megyei Egészségbiztosítási Pénztár tájékoztatása szerint a befizetés megtörtént. 

Az állampolgári jogok országgyűlési biztosa általános helyettese a vizsgálat során megállapította, hogy a járulék és késedelmi pótlék kiszabása jogszerű volt. Mentesítésre a panaszos fia azért nem volt jogosult, mert csupán behívót kapott, de katonai szolgálat teljesítésére nem került sor.

A Megyei Egészségbiztosítási Pénztár Igazgatója a jogszabályban biztosított méltányossági jogkörében a késedelmi pótlékot elengedte. 

Alkotmányos jogsérelmet az állampolgári jogok országgyűlési biztosa nem állapított meg, a vizsgálatot lezártnak tekinti.

Budapest, 1998. április "        "

Dr. Polt Péter